Η Χειρουργική Κλινική Μεταμοσχεύσεων Α.Π.Θ., στεγάζετε και λειτουργεί σε αυτόνομη πτέρυγα στο «Ιπποκράτειο» Γενικό Νοσοκομείο Θεσσαλονίκης, και εδώ και τέσσερις δεκαετίες μετουσιώνει την αγάπη συνανθρώπων μας σε όραμα ζωής, λειτουργώντας προγράμματα:

Μεταμόσχευσης Νεφρού Ενηλίκων και Παίδων

Μεταμόσχευσης Ήπατος Ενηλίκων/Παίδων

Μεταμόσχευσης Παγκρέατος

Ιδρυτής, πρώτος Διευθυντής και θεμελιωτής της Χειρουργικής Κλινικής Μεταμοσχεύσεων είναι ο Καθηγητής Αντωνιάδης Αντώνιος, τον οποίο διαδέχθηκαν στη θέση του Διευθυντή της Κλινικής, κατά σειρά, οι Καθηγητές Δημήτριος Τακούδας, Βασίλειος Παπανικολάου, ο αείμνηστος Ιωάννης Φούζας, μεταβατικά ο Αναπληρωτής Καθηγητής Νικόλαος Αντωνιάδης και το 2021 ο Καθηγητής Γεώργιος Τσουλφάς, ο οποίος υπηρετεί στη θέση αυτή μέχρι σήμερα.

H συνεχή και συστηματική εκπαίδευση των στελεχών της Κλινικής σε Διεθνή Κέντρα Μεταμοσχεύσεων, η εξειδίκευση ιατρών διαφόρων ειδικοτήτων, Ηπατολόγων, Νεφρολόγων, Ανοσολόγων, Αναισθησιολόγων, Εντατικολόγων, Συντονιστών, αλλά και του νοσηλευτικού προσωπικού, οι οποίοι πλαισιώνουν όλα αυτά τα χρόνια το έργο των μεταμοσχεύσεων, με ιδιαίτερη αγάπη, ζήλο και αυταπάρνηση, συντέλεσαν ομολογουμένως στη δημιουργία και διατήρηση της καλής φήμης του Μεταμοσχευτικού Κέντρου.

Ημερομηνίες σταθμοί αποτέλεσαν οι επιτυχείς µεταµοσχεύσεις ήπατος, πρώτα στη Θεσσαλονίκη από τον καθηγητή Αντώνιο Αντωνιάδη **(30/5/1990)** και η μεταμόσχευση παγκρέατος **(16/02/1990)** και νησιδίων του παγκρέατος **(30/5/1999)** από τον καθηγητή Βασίλειο Παπανικολάου. Επίσης η 1η μεταμόσχευση Ήπατος Παίδων στο Κέντρο πραγματοποιείται στις 1/7/1992.

Η Κλινική έχει να επιδείξει από την ίδρυσή της πλούσιο κλινικό και ερευνητικό έργο στη νεφρική μεταμόσχευση των ενηλίκων (1.760 μεταμοσχεύσεις), ενώ παραμένει το πιο ενεργό κέντρο στη μεταμόσχευση ήπατος (655 μεταμοσχεύσεις), στις παιδιατρικές νεφρικές μεταμοσχεύσεις (200 μεταμοσχεύσεις) και στη μεταμόσχευση παγκρέατος, στον ελληνικό χώρο.

Το επιστημονικό προσωπικό της Χειρουργικής Κλινικής Μεταμοσχεύσεων Α.Π.Θ., έχει στο ενεργητικό του τον μεγαλύτερο αριθμό λήψεων πολλαπλών οργάνων από πτωματικούς δότες στην ελληνική επικράτεια.

Διενεργεί με ασφάλεια:

• Λήψεις οργάνων από ζώντες δότες (λαπαροσκοπικά-ανοικτά) στα πλαίσια διενέργειας ζωσών μεταμοσχεύσεων

• Επεμβάσεις προηγμένης χειρουργικής ήπατος, χοληφόρων-παγκρέατος

• Η πρώτη στην Ελλάδα επέμβαση ALPPS, εκατοντάδες ηπατεκτομές και πολλά

πολύπλοκα ογκολογικά χειρουργεία

* Επεμβάσεις διενέργειας αγγειακών προσπελάσεων σε ασθενείς με χρόνια

νεφρική ανεπάρκεια τελικού σταδίου (περισσότερες από 20.000).

• Επεμβάσεις γενικής χειρουργικής σε ασθενείς με χρόνια νεφρική και ηπατική ανεπάρκεια καθώς και σε μεταμοσχευμένους ασθενείς

• Χειρουργική ενδοκρινών αδένων

• Εξειδικευμένες χειρουργικές επεμβάσεις ως Κέντρο αναφοράς αποκατάστασης επιπλοκών χοληφόρων (ιατρογενείς κακώσεις, στενώσεις μετά από μεταμόσχευση)

• Κέντρο αναφοράς και αντιμετώπισης οξείας ηπατικής ανεπάρκειας στα πλαίσια καθημερινής ετήσιας εφημερίας ως Μεταμοσχευτικό Κέντρο

Αξίζει να σημειωθεί ότι ακόμη και κατά τη διάρκεια της περιόδου της πανδημίας η Χειρουργική Κλινική Μεταμοσχεύσεων, με την υπεράνθρωπη προσπάθεια του προσωπικού της, στήριξε την μεταμοσχευτική δραστηριότητα της χώρας.

Τα Εξωτερικά Ιατρεία (Ε.Ι.) της Χειρουργικής Κλινικής Μεταμοσχεύσεων ΑΠΘ λειτουργούν σε καθημερινή βάση και σε αυτά παρακολουθούνται περισσότεροι από 500 ασθενείς με μεταμόσχευση νεφρού και περισσότεροι από 200 ασθενείς με μεταμόσχευση ήπατος. Κατά την διάρκεια του έτους οι επισκέψεις ασθενών ξεπερνούν τις πέντε χιλιάδες ( n: 5000 επισκέψεις ασθενών/έτος παρακολούθησης)

Ειδικότερα λειτουργούν Εξωτερικά Ιατρεία:

• Μεταμοσχευμένων ασθενών Ήπατος,

• Νεφρού,

• Παγκρέατος,

• Γενικής χειρουργικής,

• Αγγειακής προσπέλασης,

• Θρέψης και διατροφικής υποστήριξης, αλλά και

• Προμεταμοσχευτικού ελέγχου για ολοκλήρωση και ένταξη υποψηφίων ληπτών στις εθνικές λίστες αναμονής για μεταμόσχευση.

Τα βασικά ερευνητικά ενδιαφέροντα των στελεχών της Κλινικής επικεντρώνονται στις μεταμοσχεύσεις ήπατος, παγκρέατος νησιδίων του παγκρέατος και νεφρού, στα νεοπλάσματα ήπατος, παγκρέατος και νεφρού, καθώς στην ισχαιμία-επαναιμάτωση ήπατος.

Ορισμένα από αυτά τα ερευνητικά θέματα τα οποία απασχολούν την Κλινική το τελευταίο έτος, είναι:

• 3D Laser Scanning for Split Liver Graft Volume Assessment

• 3D Kidneys – ζώντες δότες

• Ηπατική νόσος και σωματική ευπάθεια (physical frailty) - Χρήση Ιατρικής Πληροφορικής

• Τεχνολογίες μεικτής πραγματικότητας, βιοαισθητήρων και τεχνητής νοημοσύνης στην υποστήριξη της χειρουργικής διαδικασίας και εκπαίδευσης. MIDAS (MIxeD Reality, biosensor and Artificial intelligence technologies Supporting Surgery practice and education)

Η Χειρουργική Κλινική Μεταμοσχεύσεων Α.Π.Θ., με την ευκαιρία συμπλήρωσης 40 ετών λειτουργίας και προσφοράς, διοργανώνει επετειακή ημερίδα που θα διεξαχθεί στις 25 Ιουνίου 2022 στο Κέντρο Διάδοσης Ερευνητικών Αποτελεσμάτων (ΚΕΔΕΑ),  ενώ παράλληλα **θα μεταδοθεί και ζωντανά μέσω διαδικτύου** (Live Streaming).

Είναι ημέρα γιορτής για την πόλη της Θεσσαλονίκης, αλλά και μια ευκαιρία απότισης φόρου τιμής σε όλους τους αποβιώσαντες και ζώντες δότες οργάνων και ιστών.

Σε μια ρευστή πανδημική πραγματικότητα ευελπιστούμε να θέσουμε στο προσκήνιο έναν εποικοδομητικό διάλογο, επιστημονικών και πολιτειακών φορέων, να δώσουμε από κοινού, ανασκοπώντας το παρελθόν, απαντήσεις και προτάσεις στα μείζονα ερωτήματα της διαχρονικά χαμηλής δωρεάς και μεταμοσχευτικής δραστηριότητας στη χώρα μας και να απευθύνουμε πρόσκληση κοινωνικής ευαισθητοποίησης και κινητοποίησης, ατενίζοντας το μέλλον, σε ένα φιλόξενο για τις μεταμοσχεύσεις σύστημα υγείας.